iOS 12 – Første indtryk

Apples nyeste udgave af deres styresystem, iOS 12, er ude i en beta version til udviklere. Vi har installeret den og kigget nærmere på, hvad der er de vigtigste forskelle i forhold til iOS 11.

iPhone

På iPhone er de største nyheder på hastighed, Siri og notifikationer. Og har du børn (eller kan du bare ikke styre dit eget forbrug) er “skærmtid” en glimrende funktionalitet.

Hastighed

På iPhone er det især de lidt ældre enheder, der kan nyde godt af iOS 12 – de bliver væsentlig hurtigere. Vi har installeret systemet på en iPhone 5S – og her var der virkelig mærkbar fremgang at spore. Især åbning af apps betyder virkelig meget i hverdagen, så hvis du har en lidt ældre enhed kan du altså glæde dig over, at der kommer væsentlig mere fart på. Vi vil ikke komme med reelle tal endnu – for en udviklerbeta er meget tidlig, og forbedringerne vil formentlig blive endnu større – men vi kan med stor sikkerhed sige, at du kan glæde dig.

Siri

Det er nu også muligt at få en maskulin Siri på dansk, hvis man er træt af kvindestemmen.

Siri har på dansk endelig fået en mandestemme. Så hvis du (med rette) over de senere år har set dig sur på Siri og kaldt “hende” for grimme ting – ja, så kan du nu skifte til en mandlig stemme. På den måde kan du starte helt forfra med at blive irriteret.

Derudover er Siri generelt blevet en smule klogere og (måske) mindre irriterende. Den personlige assistent har fået mulighed for tilpasning – så du kan nu sammensætte en streng af kommandoer. Appen Shortcuts er dog endnu ikke tilføjet til betaen (Det kommer sikkert over de næste par opdateringer, så vores endelige vurdering må vente lidt endnu.

Skærmtid

Hvis du vil have styr på ungernes forbrug, er “skærmtid” en ny og rigtigt brugbar funktion. I menuen i kontrolpanelet kan du sætte tidsbegrænsninger på brugen af telefonen – helt ned på app-niveau. I betaudgaven af softwaren er der dog nogle bugs – blandt andet sendte telefonen flere hundrede notifikationer om, at jeg havde brugt 3 minutter på en bestemt app. Men når den endelige udgave dukker op bliver det en fin mulighed for at få styr på både ungernes og dit eget forbrug.

Memojis

Så skal vi til det igen; ingen ny opdatering uden en ny måde at manifestere dit digitale jeg. Og denne gang er der virkelig skruet op for charmen. Samsung var først med deres AR Emojis, som dog led under at teknologien til ansigtsscanning på S9 ikke var helt så god som den er på Apples iPhone X.

Nyheden er denne gang Memojis, som – når alt salgsgassen er skruet af – blot er hjemmedesignede animerede emojis. Om det er en stor ting lader vi være op til den enkelte – faktum er i hvert fald, at Memojis fungerer mere glidningsfrit end Samsungs AR Emojis allerede i denne første beta af iOS 12.

Nå, ja – og så kan Animojis også vise en udstrakt tunge, og der er kommet nye “dyr”.

Gruppesamtaler i FaceTime

Vi har kun prøvet en enkelt samtale i FaceTime gruppe-funktionen, og det fungerede helt fint. Vi var dog kun tre i samtalen, og jeg forestiller mig, at det kan blive en lidt rodet affære at holde styr på, hvis vi eksempelvis var 5-6 stykker. Det er dog praktisk, at den der taler automatisk bliver det aktive billede – og det fungerer generelt udmærket. Gruppesamtaler er en funktion, vi har ventet på i årevis, så det glæder os at den er kommet.

Tryk hårdt på en notifikation – så får du mulighed for at tilpasse notifikationer fra pågældende app.

Nofikationer er grupperet

Notifikationer har tidligere været lidt det vilde vest med alle mulige apps, der konkurrerede om din opmærksomhed. Nu er notifikationerne fra forskellige apps grupperet, hvilket virkelig giver et bedre overblik. Det er også muligt at ændre indstillingerne, så de vigtigste notifikationer står øverst.

Det fungerer glimrende, og du vil virkelig kunne mærke en forskel i den måde, du bruger notifikationer på.

iPad

iPad har fået stort set de samme funktioner som iPhone – minus altså den nye Memoji, da kameraet ikke understøtter funktionen. Derudover er den generelt kommet meget tættere på iPhone X’ software. Det tyder meget på, at vi snart ser en ny iPad med mange af de fysiske aspekter af iPhone X – for eksempel meget mindre ramme og FaceID kamera. Men indtil videre kan vi altså få meget af funktionaliteten – også på ældre iPads.

Touch funktioner som iPhone X

På iPad er de største nyheder, at tabletten nu mere eller mindre kan styres som en iPhone X – det vil sige, at et swipe op får dig hjem til start. For alle os der har både en iPhone X og en iPad vil dette betyde at de mange tidligere forgæves forsøg på at komme til startskærmen ved at swipe op fra bunden af iPad’en nu kan ånde lettet op: Den gør som på iPhone X!

Kontrolpanelet nåes nu med et swipe ned fra øverste højre hjørne af skærmen.

Kontrolcentret holder flyttedag

Ligesom på iPhone X kan du nu finde kontrolcentret ved at swipe ned fra øverste, højre hjørne. Derudover er der for så vidt ikke meget nyt under solen her.

iOS 12 – Første indtryk