iOS 12-opdatering er klar til din iPhone og iPad

iOS 12 er officielt ude af beta og er nu tilgængelig for alle. Opdateringen giver en generel hastighedsforbedring på ældre iPhone-modeller, bedre sikkerhed, den nye funktion Skærmtid og en hel række andre forbedringer. Opdateringen kan hentes ved at gå ind i Indstillinger -> Generelt -> Softwareopdatering.

Samtidig har Apple frigivet watchOS 5 til Apple Watch og tvOS 12 til Apple TV. Sidstnævnte giver Apple TV understøttelse for Dolby Atmos, mens uret blandt andet får Walkie Talkie-funktion og podcasts.

Genveje erstatter Workflow

Men, det er helt klart iOS 12, der er aftenens hovedperson. Sammen med iOS har Apple frigivet den nye app Genveje, der erstatter den gamle Workflow. Med genveje kan du oprette, ja, genveje i form af små scripts der kan udføre flere handlinger, der kan afvikles med et tryk eller ved at spørge Siri.

Blandt de største nyheder i iOS 12 er blandt andet, at Siri nu kan indstilles til at være en dansktalende mand. Der er også kommet nye, gentænkte apps i form af Photos, iBooks (der nu hedder Bøger) og Måle med en virtuel lineal. Listen over forbedringer og ændringer er lang, men vi har samlet en række af dem, vi har set mest frem til her: Guide: Sådan mestrer du de nye funktioner i iOS 12.

Desværre har Apple fjernet en lovet funktion, nemlig FaceTime-gruppeopkald. Funktionen blev fjernet fra betaen for et par måneder siden, hvilket er et tegn på, at den ikke fungerer tilfredsstillende. Den kommer sandsynligvis med i en senere opdatering.

iOS 12 kan installeres på din telefon, hvis det er en iPhone 5s eller nyere.

Apple Watch opdateres med watchOS 5

Der er også sket løjer på Apple Watch. Ud over at den nu har fået en podcast-app, er der kommet en ny Walkie Talkie-funktion, hvor du kan invitere venner til at tale som i en gammel Walkie; tryk og tal – slip og lyt. Funktionen virker både over wifi og over 4G-forbindelse (hvis du har sådan en svend i dit ur).

Derudover er der kommet nye urskiver, opdateringer på Siri, workout (med yoga), hjerterytme og meget andet. watchOS 5 kan installeres på ale Apple Watch-modeller pånær den første Series 1. Opdateringen installeres via Watch-app’en på iPhone.

Dolby Atmos på Apple TV 4K

Med dagens tvOS 12-opdatering får du mulighed for at lytte til Dolby Atmos-certificeret surroundlyd, hvis du har det rette højtalerudstyr. Det er nu den eneste streamingboks på markedet, der kan levere både Dolby Vision og Dolby Atmos. Igen sal du have et kompatibelt 4K-tv, hvis du vil have glæde af Dolby Vision HDR.

Derudover får de populær skærmskånere nu stedbetegnelse, så vi ikke længere skal sidde og undre os over, hvor de smukke billeder er optaget. Der kommer også nye skærmskånere, der er skudt fra Den Internationale Rumstation af NASA.

iOS 12-opdatering er klar til din iPhone og iPad