Opladningsproblemer på iPhones skyldes iOS 12

Siden lanceringen af iPhone XS og XS Max har et stigende antal brugere klaget over opladningsproblemer på iPhones. Telefonerne vil simpelthen ikke oplade via Lightning-stikket, hvis skærmen er slukket. I første omgang troede man, at det var en hardwarefejl i de nye XS-modeller, men nu viser det sig, at fejlen sandsynligvis ligger i den seneste udgave af styresystemet, iOS 12, der blev frigivet ved samme lejlighed. Det skriver websitet 9to5mac på grundlag af flere rapporter fra ejere af iPads og ældre iPhone-modeller.

Fejlen er blevet vist frem af UnboxTherapy (se videoen ovenfor, red.) på otte forskellige XS-modeller. Symptomerne på “ChargeGate” varierer. Nogle enheder oplader ikke førend skærmen er aktiv, enten ved at trykke på eller løfte telefonen. Andre gange skal telefonen vækkes og kablet monteres igen.

Apple har naturligvis ikke hverken anerkendt eller reageret på rapporterne, men mon ikke der arbejdes på højtryk i Cupertino for at finde en løsning? Forvent en softwareopdatering til dine iEnheder inden længe.

Opladningsproblemer på iPhones skyldes iOS 12